
R E F E R A T   D E   A P R O B A R E 
privind aprobarea Regulamentului de organizare şi funcţionare a serviciului social furnizat în comunitate “CANTINA DE AJUTOR SOCIAL” Brad

Cantina de Ajutor Social Brad a fost înfiinţată prin H.C.L. nr. 78/2005 şi a funcţionat în baza unui Regulament de organizare şi funcţionare aprobat prin acelaşi act normativ. 
Prin Avizul nr. 11.965/2013 al Agenţiei Naţionale a Funcţionarilor Publici s-a aprobat ca această cantină să funcţioneze în subordinea Serviciului Public de Asistenţă Socială.

Prin H.C.L. nr. 12/2016 s-a aprobat Regulamentul de organizare şi funcţionare a serviciului social furnizat în comunitate “CANTINA DE AJUTOR SOCIAL” Brad. 

Urmare modificărilor legislative care aduc precizări referitoare la standardele minime de calitate necesare funcționării serviciului social (Ordinul nr. 29/2019 pentru aprobarea standardelor minime de calitate pentru acreditarea serviciilor sociale destinate persoanelor vârstnice, persoanelor fără adăpost, tinerilor care au părăsit sistemul de protecție a copilului și altor categorii de persoane adulte aflate în dificultate, precum și a serviciilor sociale acordate în comunitate, serviciilor acordate în sistem integrat și cantinele sociale), precum și a necesității relicențierii acestui serviciu, am inițiat prezentul proiect de hotărâre prin care am propus aprobarea unui nou Regulament  de organizare şi funcţionare a serviciului social furnizat în comunitate “CANTINA DE AJUTOR SOCIAL” Brad. 

Menționez că Ordinul nr. 29/2019 aduce elemente de noutate cu privire la :


- obligația de a prepara și acorda 2 mese/ zi ( corespunzătoare prânzului și cinei), dintre care, obligatoriu, una este masă caldă, cu respectarea principiilor unei alimentații sănătoase, echilibrate din punct de vedere caloric și cantitativ, fructe și legume proaspete, deserturi preparate în bucătăria cantinei (de cel puțin 3 ori pe săptămână), evitarea servirii produselor alimentare procesate: semipreparate cu mult sodiu, chipsuri, napolitane, mezeluri, etc (– Modulul II, Standardul 1.1);


- existența unei proceduri proprii de acordare / încetare a serviciilor către beneficiar        (Modulul II, Standardul 1.5);


- existența capacității de a distribui hrana la domiciliul beneficiarilor nedeplasabili          (Modulul II, Standardul 2.1);


- obligația ca spațiul să fie amenajat corespunzător pentru a oferi siguranță și confort beneficiarilor, (desfășurarea cu caracter constant a operațiunilor de curățenie, igienizare periodică, lucrări de amenajare/reabilitare, zugrăvit, recompartimentare, dotări cu mobilier, echipamente, ș.a.), securizarea ferestrelor, a instalațiilor electrice, ș.a. (Modulul II, Standardele 2- 5);

- obligația de a desfășura activități care ajută la protejarea și promovarea drepturilor beneficiarilor în ceea ce privește egalitatea de șanse și tratament, participarea egală, autodeterminarea, autonomia și demnitatea personală (Prevederea drepturilor și obligațiilor în contractul de servicii încheiat cu beneficiarul, organizarea de sesiuni de instruire a personalului privind respectarea drepturilor beneficiarului, instrumentarea incidentelor deosebite ce pot apărea: cazuri de abuz/discriminare și a modului de rezolvare a acestora, posibilitatea ca beneficiarii să-și exprime opinia cu privire la serviciile primite, aspectele pozitive/negative constatate, posibilitatea de a măsura gradul de satisfacție al beneficiarilor (– Modulul IV, Standardele 1-2);

           - obligativitatea de a comunica și colabora permanent cu Serviciul de Asistență Socială din cadrul DAS Brad precum și cu alți furnizori publici sau privați în folosul beneficiarilor (– Modulul V, Standardle 1-5);

             - obligativitatea de a dispune de personal calificat pentru prepararea și distribuirea hranei (bucătar, cofetar, brutar), precum și pentru monitorizarea beneficiarilor (asistent social) (- Modulul V Standardul 2);
Se prevede, de asemenea, și faptul că verificarea respectării standardelor minime de calitate revine inspectorilor sociali, potrivit prevederilor Legii nr. 197/2012 privind asigurarea calităţii în domeniul serviciilor sociale, cu modificările şi completările ulterioare.

În articolul 3 al proiectului de hotărâre am propus ca la data intrării în vigoare a prezentei hotărâri să se abroge Hotărârea Consiliului Local nr. 12/2016.

În contextul celor de mai sus propun plenului Consiliului Local al Municipiului Brad dezbaterea proiectului de hotărâre în forma prezentată.
Invoc în susţinerea propunerii mele prevederile art. 1 şi art. 2 din Hotărârea Guvernului nr. 867/2015  pentru aprobarea Nomenclatorului serviciilor sociale, precum şi a regulamentelor - cadru de organizare şi funcţionare a serviciilor sociale, ale Ordinului nr. 29/2019 pentru aprobarea standardelor minime de calitate pentru acreditarea serviciilor sociale destinate persoanelor vârstnice, persoanelor fără adăpost, tinerilor care au părăsit sistemul de protecţie a copilului şi altor categorii de persoane adulte aflate în dificultate, precum şi a serviciilor acordate în comunitate, serviciilor acordate în sistem integrat şi cantinele sociale, ale art. 129 alin. 7 lit. a din O.U.G.  nr. 57/2019 privind Codul administrativ, cu modificările şi completările ulterioare precum și ale art. 11 alin. 4 din Legea nr. 554/2004 a contenciosului administrativ, actualizată.

